Festivalis ,,Muzika kviečia kiekvieną‘‘

Klaipėdos Stasio Šimkaus konservatorija, pasitelkdama į pagalbą žinomus menininkus ir sceninius partnerius, 2015 m. spalio – 2016 m. sausio mėn. organizuoja vaikų ir jaunimo festivalį ,,Muzika kviečia kiekvieną‘‘. Šis projektas apjungs Vakarų regiono muzikos ir meno, bendrojo ugdymo mokyklų, neformalaus ugdymo įstaigų bei vaikų globos namų ugdytinius.

2015 m. lapkričio – gruodžio mėn. profesionalių pedagogų komanda iš Klaipėdos S.Šimkaus konservatorijos važinėsis po mokyklas, išklausys mokinių pasirodymus ir gabiausius pakvies į baigiamąjį festivalio koncertą, kuris vyks 2016 m. sausio 16 d. Klaipėdos koncertų salėje. Vaikai ir jaunimas turės išskirtinę galimybę muzikinius kūrinius atlikti kartu su muzikos grandais.

Lapkričio 19 d. atrankos koncertas vyko Tauragės muzikos mokykloje. Jame dalyvavo Tauragės muzikos, Šilalės meno ir Pagėgių meno ir sporto mokyklos mokiniai. Komisija išklausė 11 pasirodymų.

Pagėgių meno ir sporto mokyklos pianistė Iveta Steponavičiūtė pagrojo F. Šopeno ,,Noktiurną‘‘, solistė Dovilė Pavilionytė atliko dainą ,,Dainuoju Lietuvą‘‘, solistas Paulius Šimkus padainavo ,,Svirpliuką‘‘, o vakalinis tercetas – Dovilė Pavilionytė, Kamilė Jankevičiūtė ir Roberta-Valentina Zubrickaitė atliko dainą ,,Čiūdrelė‘‘. Ivetos Steponavičiūtės mokytoja – Marina Dvarvitene, solistų ir vokalinio terceto mokytoja –Regina Pilkionienė, koncertmeisterė - Evelina Norkienė.

Itin gerų vertinimų sulaukė pianistė Iveta bei vokalinis tercetas.

Po koncerto Klaipėdos S.Šimkaus konservatorijos dėstytojai vedė atviras meistriškumo pamokas, kuriose dalyvavo visi koncerto dalyviai.

Kas bus pakviesti į baigiamąjį koncertą Klaipėdoje, sužinosime po gruodžio 4 d., kada baigsis visi atrankos koncertai. Konkurencija labai didelė, tačiau tikimės, kad bent vienam pagėgiškiui nusišypsos laimė pakoncertuoti didžiojoje scenoje.

Evelina Norkienė

Pagėgių meno ir sporto mokyklos direktorė